প্রকৃত ঘটনা হলো, সারা দিন আমরা মস্তিষ্কের প্রায় সবটুকুই ব্যবহার করি। উদাহরণ হিসেবে ধরা যাক যে আপনি যখন এই লেখাটা পড়ছেন আয়েশ করে চেয়ারে হেলান দিয়ে, তখন হয়তো ফাঁকে ফাঁকে এক বাটি কিঞ্চিৎ ঝাল নুডুলসও একটু একটু করে খাচ্ছেন। যখন আপনি পড়ছেন, আপনার সেরেব্রাল কর্টেক্সের ফ্রন্টাল লোব লেখাটার যুক্তি বিশ্লেষণ করতে নিমগ্ন। আবার সুস্বাদু নুডুলস খুব ভালো লাগছে কারণ মস্তিষ্কের প্যারাইটাল লোব খাবারের সুস্বাদ, ঘ্রাণের অনুভূতি নিতে সহায়তা করছে আপনাকে। এই লেখাটার অক্ষরগুলো দেখতে সহায়তা করছে অক্সিপিটাল লোব; কিছুক্ষণ পর পর যে আপনার চোখের পাতা বন্ধ করছেন সে জন্যে দায়ী মস্তিষ্কের মোটর অঞ্চল। একই সাথে সাথে আপনি বুকভরে দম নিচ্ছেন, পেটের মধ্যে হজম করছেন সুস্বাদু নুডুলস, হৃদপিন্ডের চাপে অক্সিজেন-ভর্তি রক্ত সঞ্চালন করছেন মস্তিষ্কের দিকে কোন রকমের সচেতন প্রচেষ্টা ছাড়াই – এজন্যে ধন্যবাদ দিতে পারেন ব্রেনস্টেমকে। আর এই অনুচ্ছেদ শেষ করে আপনি পরবর্তীতে স্মরণ করতে পারবেন যে মানুষ বলতে গেলে মস্তিষ্কের পুরোটাই ব্যবহার করে। ‘মনে করার সময়’ স্মৃতির এই কারিশমাটা দেখায় হিপ্পোক্যাম্পাস, স্বল্পস্থায়ী স্মৃতিকে দীর্ঘস্থায়ী রূপে ধর্মান্তরিত করাটা হিপ্পোক্যাম্পাসের কাজ। মস্তিষ্কের হাবিজাবি অঞ্চলের কঠিন কঠিন নাম দেখে যদি আপনার ভ্রু কুঁচকে উঠে তাহলে আগে থেকেই বলে রাখি, এদের সাথে পরিচয় ঘটানোই এই লেখাটার উদ্দেশ্য।